**NOTAT**

Dato: 12. august 2013

Kontor: By/Land/Ejendomsdata

Sagsnr.:

Sagsbehandler: MLI

Dok id:

GD2 – Adresseprogrammet:   
Løsning for håndtering af stormodtagerpostnumre fastsat af Post Danmark

# Problem

Post Danmark har gennem årene tildelt særligt store postmodtagere et selvstændigt post­nummer, ofte kaldet ”firmapostnummer”. Pt. findes 24 af sådanne, særlige postnumre[[1]](#footnote-1).

Da disse postnumre anvendes i virksomhedernes eksterne kommunikation, på brevpapir, i publikationer, på hjemmesider mv., og da der er tale om større virksomheder med en relativt stor berøringsflade, vil de særlige postnumre ofte indgå i andre virksom­heders kundekartoteker og i offentlige it-systemer.

Det er derfor vigtigt, at alle parter har adgang til oplysning om, at de særlige postnumre eksisterer og til information om, navn og den valide adresser for det firma eller den orga­nisation, som det pågældende postnummer refererer til.

# Løsning

Det foreslås at de faktiske stormodtagerpostnumre medtages i adresseregisteret i en særlig ”stormodtagerpostnummerliste” således at stormodtagerpostnumrene, hvor det er relevant, kan indgå i de adressetjenester som adresseprogrammet stiller til rådighed for brugerne.

Listen lagres og vedligeholdes fysisk i adres­se­registeret via en ajour­føringssnitflade og simpel brugerapplikation som Post Danmark anvender. Tabellen vil ind­holdsmæssigt svare til den tabel som Post Danmark i dag udstiller på sin hjemmeside, dvs. at den indeholder postnum­mer, navn på stormodtager samt den valide adresse som denne er beliggende på.

Løsningen gør det eksempelvis muligt at sikre, at en adressetjeneste der skal kunne ”tolke” en upræcis/uformel adressetekst og omforme den til en valid adresse, vil kunne behandle en tekst som indeholder et stormodtagerpostnummer.

Løsningen betyder ikke, at stormodtagerpostnumre skal indgå i DAGI’s postnummertema eller at de kan anvendes som grundlag fx for en egentlig virksomhedsregistrering i CVR.

# Baggrund

## Historie

Det særlige system med ”stormodtagerpostnumre” blev oprindelig indført af Post Danmark for at lette adresseringen af breve og sorteringen af post til firmaer eller institutioner som modtog særligt store post­mængder, f.eks. ”TV-byen” i Søborg.

I princippet er adressen ”DSB, 1349 København K” således en tilstrækkelig postadresse, selv om adressen ”DSB, Sølvgade 40, 1307 København K” er lige så korrekt.

Antallet af stormodtagerpostnumre er gennem årene reduceret, således at der nu kun er 24 tilbage. Blandt disse er større ban­ker, virksomheder og større institutioner, heriblandt fx DR-Byen, DSB, Folketinget, National­banken, Udenrigsministeriet og Københavns Folkeregister.   
I hvert enkelt tilfælde kan stormodtagerpostnummeret ”konverteres” til den faktiske adres­se som virksomheden eller institutionen ligger på.

## Resumé af myndighedsforhold og forarbejder

I medfør af postloven[[2]](#footnote-2) vedligeholdes postnummersystemet af Post Danmark. Trafikstyrelsen, Transportministeriet har ifølge loven tilsynsmyndigheden. Postloven indeholder ikke særlige bestemmelser som tager sigte på stormodtagerpostnumre; der er således ikke regler som sigter på at begrænse anvendelsen af de eksisterende eller hindre oprettelsen af nye.

I medfør af ændringerne til BBR-loven[[3]](#footnote-3) som blev vedtaget i 2005 forud for kommunal­refor­men 1. januar 2007, ind­går postnummeret som en del af den officielle adresse. Samtidig blev det bestemt at Mini­steriet for By- Bolig og Landdistrikter skal vedligeholde et kort som angi­ver postnumrene og deres afgrænsning, således at alle parter på lige vilkår kan anvende post­nummeret som et fælles referencegrundlag.

Det fremgår af forarbejderne (lovbemærkningerne) til ændringerne af BBR-loven, at de særlige stormodtagerpostnumre så vidt muligt skulle være inkluderet løsningen[[4]](#footnote-4). Den nedsatte arbejdsgruppe som i august 2006 foreslog specifikationerne for det officielle postnummerkort, gentog denne anbefaling[[5]](#footnote-5).

Indtil videre er disse anbefalinger ikke realiseret.

# Proces

Programsekretariatet for GD2, adresseprogrammet, forelægger nærværende forslag for projektforum med anmodning om:

* At vurdere om den foreslåede løsning er egnet til at indgå i målarkitekturen for adres­seregisteret og for adressetjenesterne

Såfremt der er enighed herom, fremsendes resultatet til Trafikstyrelsen og Post Danmark med anmodning om deres kommentarer.

Med de bemærkninger der fremkommer fra denne proces, omarbejdes notatet mhp. fore­læggelse for styregruppen for GD2.

Herefter træffer styregruppen beslutning.

1. Ud over disse ”stormodtagerpostnumre” anvender Post Danmark en række særlige postnumre til deres postboksanlæg samt til andre interne postformål. Disse særlige typer af postnumre ligger uden for emnet af nærværende notat. [↑](#footnote-ref-1)
2. Jf. § 21 i Lov om Postbefordring, LOV nr. 1536 af 21. december 2010. [↑](#footnote-ref-2)
3. Jf. § 3 f i Lov om bygnings- og boligregistrering, LBK nr. 160 af 8. februar 2010 [↑](#footnote-ref-3)
4. I lovbemærkningerne til L46 fremsat 24. februar 2005 står således: *”I praksis betyder dette, at der skal etableres et officielt, digitalt kort som tilstrækkeligt detaljeret viser de enkelte postnumres afgrænsning ifølge Post Danmarks oplysninger. Af hensyn til geografisk stedfæstelse af adresseoplysninger, som er baseret på de såkaldte firmapostnumre, skal disse så vidt muligt medtages. Det forventes at etablering, ajourføring og distribution kan ske efter aftale mellem Post Danmark, Økonomi- og Erhvervsministeriet og Miljøministeriet (Kort- og Matrikelstyrelsen).”* [↑](#footnote-ref-4)
5. Arbejdsgruppen havde deltagelse af Erhvervs- og Byggestyrelsen, Kort & Matrikelstyrelsen og Post Danmark. I arbejdsgruppens slutrapport anbefales det: *”… at de specielle postnumre, som er fastsat til særligt store postmodtagere, inkluderes i datasættet i en sekundær tabel, der indeholder oplysning om navnet på den postmodtager, som postnummeret er knyttet til, samt hvilken (eller evt. hvilke) beliggenhedsadresser det specielle postnummer svarer til.*” [↑](#footnote-ref-5)